ΓΡΑΠΤΗ ΕΡΩΤΗΣΗ P-2923/98

υποβολή: Alexandros Alavanos (GUE/NGL) προς την Επιτροπή

(25 Σεπτεμβρίου 1998)

Θέμα: Γνώμη της Επιτροπής σχετικά με δήλωση του έλληνα Υπουργού Παιδείας

Στις 9.9.1998 έδωσα στη δημοσιότητα την πλήρη απάντηση του αρμοδίου Επιτρόπου P.F Flynn με ημερομηνία 3.9.98 σε ερώτησή μου (Ε-1861/98)(1) σχετικά με την πορεία του προγράμματος "Εκπαίδευση και Αρχική Επαγγελματική Εκπαίδευση" στην Ελλάδα. Ο έλληνας Υπουργός Παιδείας μετά την δημοσίευση της απάντησης προέβη σε δήλωση που διαψεύδει εμένα και άλλο συνάδελφό μου έλληνα ευρωβουλευτή, ο οποίος κοινοποίησε ανάλογη απάντηση της Επιτροπής. Στην δήλωσή του ο έλληνας υπουργός μεταξύ των άλλων τονίζει ότι: χρησιμοποιούν στοιχεία αρχείου (σχετική απάντηση του επιτρόπου Flynn) που δεν αντικατοπτρίζουν την πραγματικότητα. Η απορρόφηση των κονδυλίων φτάνει το 39 % και μέχρι τέλους του έτους θα ανέλθει σε 50 % και συνεχίζει: "να ζητούν υπεύθυνη ενημέρωση από το υπουργείο και να αποφεύγουν να εκτίθενται με την ανευθυνότητά τους απέναντι στον ελληνικό λαό". Επειδή οι ευρωβουλευτές κατηγορούνται για ανευθυνότητα αφού ενημέρωσαν τον ελληνικό λαό με στοιχεία που έδωσε η Επιτροπή στις 3.9.98, καλείται η Επιτροπή να διαψεύσει ή να επιβεβαιώσει τα στοιχεία της ανωτέρω απάντησης.

Απάντηση του κ. Flynn εξ ονόματος της Επιτροπής

(21 Οκτωβρίου 1998)

Τα αριθμητικά στοιχεία που δίδονται σε απάντηση στη γραπτή ερώτηση E-1861/98 του κ. Αλαβάνου αντιστοιχούν στη χρηματοοικονομική κατάσταση του επιχειρησιακού προγράμματος τον Μάιο 1998. Αντιπροσωπεύουν πληρωμές που έγιναν από τα κράτη μέλη ως ποσοστό των αντιστοίχων συνολικών προϋπολογισμών. Αυτά τα αριθμητικά στοιχεία υποβλήθηκαν από το υπουργείο Παιδείας στη συνεδρίαση της επιτροπής παρακολούθησης του προγράμματος που έλαβε χώρα στις 7 Μαΐου 1998. Τότε, το ποσοστό πληρωμών του Ευρωπαϊκού Κοινωνικού Ταμείου (ΕΚΤ) για το πρόγραμμα ήταν όντως 29 %.

Το Σεπτέμβριο 1998, η Επιτροπή προέβη στην τελική πληρωμή για το 1997 με βάση τη δήλωση δαπανών γιΑ εκείνο το έτος που υποβλήθηκε από το κράτος μέλος. Λαμβάνοντας υπόψη αυτή τη νέα πληρωμή, τα τρέχοντα ποσοστά πληρωμών και αναλήψεων υποχρεώσεων φθάνουν αντίστοιχα το 34,48 % και 37,39 % (πληρωμές και αναλήψεις υποχρεώσεων στον κοινοτικό προϋπολογισμό ως ποσοστό της συνολικής συνεισφοράς του ΕΚΤ στο πρόγραμμα).

Στο μεταξύ και στο πλαίσιο της μεσοπρόθεσμης αναθεώρησης του ελληνικού κοινοτικού πλαισίου στήριξης (ΚΠΣ), το επιχειρησιακό πρόγραμμα "Παιδεία και αρχική κατάρτιση" κλιμακώθηκε προς τα κάτω κατά 190 εκατ. ECU της συνεισφοράς του ΕΚΤ (απόφαση της επιτροπής παρακολούθησης του ΕΚΤ που ελήφθη στις 21 Ιουλίου 1998). Αν η μείωση αυτή της χορήγησης του ΕΚΤ προς το πρόγραμμα ληφθεί υπόψη, τότε τα ποσοστά πληρωμών και αναλήψεις υποχρεώσεων ΕΚΤ καθίστανται 41 % και 44, % αντίστοιχα.

Σε ότι αφορά το μερίδιο του ευρωπαϊκού ταμείου περιφερειακής ανάπτυξης (ΕΤΠΑ) του προγράμματος, τα ποσοστά πληρωμών και ανάληψης υποχρεώσεων πριν από τη μεσοπρόθεσμη αναθεώρηση ήταν 34,5 % και 40,6 % αντίστοιχα. Κατόπιν της ενίσχυσης του αναθεωρημένου προγράμματος κατά 49 εκατ. ECU βάσει πιστώσεων ΕΤΠΑ, οι παραπάνω αριθμοί καθίστανται 28,3 % και 33,2 %.

Γενικά μετά την αναθεώρηση του προγράμματος, τα τρέχοντα ποσοστά πληρωμών και ανάληψης υποχρεώσεων φθάνουν το 38,3 % και 42 % αντίστοιχα.

(1) ΕΕ C 13 της 18.1.1999, σελ. 104.